OBRAZLOŽITVENI MEMORANDUM

1. CILJ PREDLOGA

V Indoneziji bo od 3. do 6. decembra 2013 potekala 9. ministrska konferenca STO (v nadaljnjem besedilu: 9. MK). O nizu dogovorov, ki bi lahko bili doseženi na ministrski konferenci, pravkar potekajo pogajanja. Nekateri izmed teh dogovorov so sestavni del razvojne agende iz Dohe, in če bi se glede njih dosegel sporazum, bi predstavljali prvi korak k sklenitvi celotnega kroga pogajanj iz Dohe. Na 9. MK bi se utegnil doseči sporazum tudi glede ločenega niza vprašanj, ki ni del razvojne agende iz Dohe, vendar je predmet posebnega predloga za sklep Sveta.

Kar zadeva razvojno agendo iz Dohe, se pogajanja vodijo v treh stebrih: olajševanje trgovine, kmetijstvo in razvoj. EU pripisuje največji pomen dosegi sporazuma o olajševanju trgovine, saj bi to zelo ugodno vplivalo na gospodarstvo vseh članic STO. Če bodo pogajanja o olajševanju trgovine v predkonferenčnem obdobju napredovala po načrtih, bodo države članice STO verjetno lahko dosegle politično soglasje glede osnovnega besedila sporazuma. Kljub temu bo besedilo sporazuma deležno končne redakcije šele v letu 2014, ko bodo pripravljeni časovni načrti izvajanja (glede določb, ki naj bi se začele izvajati, čim začne sporazum veljati), saj bodo ti načrti sestavni del sporazuma. Če bodo pogajanja zadovoljivo napredovala v tej smeri in bo 9. MK lahko dosegla primerno politično soglasje za sporazum o olajševanju trgovine, bo morala 9. MK doseči tudi dogovor o določenih vprašanjih razvoja in kmetijstva. Glede nekaterih izmed teh vprašanj razvoja in kmetijstva bo verjetno že za 9. MK potreben sklep Sveta, zato jih obravnava ta predlog. Ločen sklep Sveta glede stališča EU o sporazumu o olajševanju trgovine bo verjetno potreben v letu 2014, ko bo besedilo o olajševanju trgovine popolnoma pripravljeno in bo zahtevalo stališče EU v STO.

Zato je ta predlog za sklep Sveta omejen na dogovore glede razvoja in kmetijstva, ki bi lahko bili doseženi na 9. MK, in sicer na naslednjih področjih:

· Nadzorni mehanizem za določbe posebne in razlikovalne obravnave za države v razvoju: v skladu s smernicami, ki jih je 31. julija 2002 odobril Generalni svet STO, se na posebnem zasedanju odbora STO za trgovino in razvoj zaključujejo pogajanja o funkcijah, strukturi in mandatu nadzornega mehanizma, katerega cilj je podpreti vključitev članic v razvoju in najmanj razvitih članic v večstranski trgovinski sistem.

· Upravljanje tarifnih kvot: besedilo, o katerem naj bi bil dosežen sporazum na 9. MK, bi moralo vsebovati določbe o preglednosti in mehanizem za prenizko izpolnitev kvot. Kar zadeva preglednost, je upravljanje tarifnih kvot vključeno v ukrepe za uvozna dovoljenja, zato je predmet sporazuma STO o postopkih za izdajanje uvoznih dovoljenj, kar pomeni, da bi zanj veljale nekatere obveznosti glede postopkov in preglednosti (npr. obvezna objava, časovnice za obravnavo zahtevka in uradno obvestilo). Poleg tega bi bilo treba uporabljati tudi preskus potrebnosti, ki bi zagotovil, da upravni postopki ne bi bili bolj obremenilni, kot je nujno potrebno za izvajanje ukrepa. Kar zadeva mehanizem za prenizko izpolnitev kvot, bi se od uvozne članice STO, ki določeno obdobje ne bi dosegala 65-odstotne stopnje izpolnitve (ali o tarifni kvoti ne bi pošiljala uradnih obvestil), lahko zahtevalo, naj namesto tarifne kvote uporabi načelo „kdor prvi pride, prvi melje,“ ali sistem samodejnega, nepogojnega izdajanja dovoljenj.

· Varnost preskrbe s hrano: doseči se skuša sporazum na 9. MK glede „klavzule o miru“, ki bi ščitila programe varnosti preskrbe s hrano nekaterih držav članic v razvoju pred izpodbijanjem v STO za določeno časovno obdobje in pod določenimi pogoji. Opredeljena bi lahko bila v ministrskem sklepu.

Cilj tega predloga je Evropski uniji omogočiti, da se pridruži soglasju glede navedenih vprašanj na 9. ministrski konferenci STO (9. MK). Predlog zato predvideva, da Svet Komisijo pooblasti, da v STO v imenu Evropske unije zavzame stališče, da se pridružuje konsenzu z namenom podpore sprejetju navedenih sklepov.

Ker se bo ministrska konferenca odvijala od 3. do 6. decembra in ker pogajanja o vseh prvinah morebitnega balijskega svežnja še potekajo, Komisija predvideva, da bo Svet sprejel sklep, ko bodo okoliščine v zvezi z zadevnimi besedili dovolj jasne, morda med samo konferenco.

2. PRAVNA PODLAGA PREDLOGA

Člen 218(9) Pogodbe o delovanju Evropske unije (PDEU) določa, da Svet na predlog Komisije ali visokega predstavnika Unije za zunanje zadeve in varnostno politiko sprejme sklep o določitvi stališča, ki naj se v imenu Unije zastopa, kadar organ, ustanovljen z mednarodnim sporazumom, sprejema sklepe s pravnim učinkom. Sklepi ministrske konference glede upravljanja tarifnih kvot, varnosti preskrbe s hrano in nadzornega mehanizma bi sodili v to določbo.

Vsi predvideni ukrepi sodijo v okvir skupne trgovinske politike (člen 207 PDEU) in so v neposredni zvezi z delovanjem STO in večstranskega trgovinskega sistema.

3. PODROČJE UPORABE PREDLOGA

Komisija se pooblasti, da v imenu Evropske unije zavzame stališče, da se pridružuje konsenzu z namenom podpore sprejetju sklepov, ki jih bo ministrska konferenca sprejela glede varnosti preskrbe s hrano, upravljanja tarifnih kvot in nadzornega mehanizma.

V skladu s členom 218(10) se Evropski parlament nemudoma in izčrpno obvesti.

2013/0364 (NLE)

Predlog

SKLEP SVETA

o določitvi stališča, ki ga bo Evropska unija zastopala na 9. ministrski konferenci Svetovne trgovinske organizacije (STO)

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 207(4) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Evropska unija pripisuje največji pomen delovanju in postopni krepitvi večstranskega trgovinskega sistema ter prepoznava potrebo, da se krog pogajanj iz Dohe o večstranskih trgovinskih sporazumih nadaljuje. Uspešen izid 9. ministrske konference STO bi bil nujen korak k temu cilju in bi prinesel soglasje glede sporazuma STO o olajševanju trgovine, poleg tega pa v skromnejši meri tudi glede vprašanj kmetijstva in razvoja, zlasti kolikor zadeva najmanj razvite države.

(2) Razvoj je ključna tema kroga pogajanj iz Dohe o trgovini. Na srečanju 31. julija 2002 je Generalni svet STO odobril priporočilo posebnega zasedanja odbora STO za trgovino in razvoj o ustanovitvi nadzornega mehanizma za posebno in razlikovalno obravnavo. Ta nadzorni mehanizem bi moral prispevati k lažjemu vključevanju članic v razvoju in najmanj razvitih članic v večstranski trgovinski sistem. Na posebnem zasedanju odbora STO za trgovino in razvoj se zaključujejo pogajanja o funkcijah, strukturi in mandatu takega mehanizma. Na to vprašanje nanašajoči se sklep ministrske konference bi morala Evropska unija podpreti.

(3) Kmetijstvo je ključna prvina razvojne agende iz Dohe, njegovo vprašanje pa je mogoče v celoti razrešiti v končnem izidu, ki bi obsegal še več drugih področij mandata te razvojne agende. Kljub temu pa Evropska unija razume interes nekaterih članic STO, da bi se o določenih kmetijskih vprašanjih razpravljalo že na 9. ministrski konferenci STO, kar bi bilo skladno s političnim soglasjem o daljnosežnem sporazumu o olajševanju trgovine.

(4) Učinkovito upravljanje tarifnih kvot in preglednost glede njihove uporabe sta nujna pogoja za pravilno izvajanje zavez glede dostopnosti trga za kmetijske proizvode, ki so bile sprejete med urugvajskim krogom pogajanj. Pogajanja, ki so se v STO odvijala skozi vse leto 2013, članicam omogočajo dosego sporazuma glede izvajanja mehanizma upravljanja tarifnih kvot, ki zajema določbe o preglednosti in mehanizem za prenizko izpolnitev kvot. Kar zadeva preglednost, bi moralo biti upravljanje tarifnih kvot vključeno v ukrepe za uvozna dovoljenja in zato tudi predmet sporazuma STO o uvoznih dovoljenjih, kar pomeni, da bi zanj morale veljati nekatere obveznosti glede postopkov in preglednosti. Poleg tega bi bilo treba uporabljati tudi preskus potrebnosti, ki bi zagotovil, da upravni postopki ne bi bili bolj obremenilni, kot je nujno potrebno za izvajanje ukrepa. Kar zadeva mehanizem za prenizko izpolnitev kvot, bi se od uvozne članice STO, ki določeno obdobje ne bi dosegala določene stopnje izpolnitve (ali o tarifni kvoti ne bi pošiljala uradnih obvestil), lahko zahtevalo, naj namesto tarifne kvote uporabi načelo „kdor prvi pride, prvi melje,“ ali sistem samodejnega, nepogojnega izdajanja dovoljenj. Predvideva se sklep ministrske konference o upravljanju tarifnih kvot, ki naj bi ga Evropska unija podprla.

(5) Članice STO bi morale biti sposobne izvajati nujne programe, vključno z javnim skladiščenjem zaradi varnosti preskrbe s hrano, v skladu s pravili STO. Programi javnega skladiščenja v namen varnosti preskrbe s hrano morajo, da ne bi izkrivljali mednarodne trgovine, izpolnjevati določene pogoje, o katerih so se članice STO dogovorile. Pogajanja, ki so se v STO odvijala skozi vse leto 2013, članicam omogočajo dosego primerne rešitve glede takih programov v državah v razvoju, in sicer v obliki soglasja med članicami („klavzula o miru“), da določeno obdobje ne izpodbijajo takih programov, če ti izpolnjujejo določene pogoje. Predvideva se sklep ministrske konference o potrditvi tega soglasja, ki naj bi ga Evropska unija podprla.

(6) Odločitev Evropske unije, da se na 9. ministrski konferenci STO pridruži konsenzu o nadzornem mehanizmu, upravljanju tarifnih kvot in varnosti preskrbe s hrano, je odvisna od napredka sporazuma o olajševanju trgovine in, natančneje, od tega, ali bo ministrska konferenca dosegla politično soglasje o besedilu tega sporazuma –

SPREJEL NASLEDNJI SKLEP:

Člen 1

Stališče Evropske unije glede varnosti preskrbe s hrano, upravljanja tarifnih kvot in nadzornega mehanizma je, da se pridružuje konsenzu, doseženemu med članicami STO z namenom sprejetja sklepov 9. ministrske konference.

Člen 2

Ta sklep začne veljati na dan sprejetja.

V Bruslju,

Za Svet

Predsednik